Ο **Αλέξανδρος Καραγιάννης** (γεννημένος στις 25 Οκτωβρίου 1993, στα Γρεβενά) είναι Έλληνας επαγγελματίας ποδοσφαιριστής, ο οποίος αγωνίζεται στη θέση του ακραίου μεσοεπιθετικού για λογαριασμό της Κοζάνη στο πρωτάθλημα της Super League 2.

Ποδοσφαιρική καριέρα
--------------------

Ο Γρεβενιώτης μεσοεπιθετικός ξεκίνησε το ποδόσφαιρο από τις ακαδημίες του Πυρσού Γρεβενών από όπου μεταγράφηκε τον Ιούλιο του 2010 στον Άρη Θεσσαλονίκης K20. Τη σεζόν 2010- 2011 κατέκτησε το Πρωτάθλημα ως μέλος της ομάδας Νέων , έχοντας ως συμπαίκτες τους Διούδη, Γιαννιώτα, Κατίδη κτλ, οι οποίοι στελέχωσαν σταδιακά την πρώτη ομάδα του συλλόγου. 

Μετά από δύο χρόνια παρουσίας στην Κ20 προωθήθηκε στην επαγγελματική ομάδα και υπέγραψε το πρώτο επαγγελματικό του συμβόλαιο στις 25 Ιουλίου του 2012. Κατά τη σεζόν 2012–2013, ο τότε προπονητής της ομάδας, ο Μάκης Κατσαβάκης διέκρινε το ξεχωριστό του ταλέντο και τον προώθησε στην πρώτη ομάδα, αν και πραγματοποίησε το ντεμπούτο του στις 12 Δεκεμβρίου του 2012 σε έναν αγώνα κυπέλλου με την Καλλιθέα, αφού ο νέος προπονητής της ομάδας, ο Λούκας Αλκαράθ τον ξεκίνησε, ανέλπιστα, στην βασική ενδεκάδα.. Τέσσερις ημέρες αργότερα πραγματοποίησε το ντεμπούτο του και στο πρωτάθλημα της Α’ Εθνικής, στον αγώνα εναντίον της Skoda Ξάνθης. 

Στους «κίτρινους» κατέγραψε συνολικά 13 συμμετοχές (10 συμμετοχές στη Super League και 3 συμμετοχές στο Κύπελλο Ελλάδας. Πέτυχε το μοναδικό του τέρμα με τον Άρη, στον εκτός έδρας αγώνα με την Κέρκυρα στις 28 Ιανουαρίου 2013 (τελικό σκορ 2-2).

Οι μεγάλες αλλαγές που έλαβαν χώρα στην ομάδα, το καλοκαίρι του 2014, ανάγκασαν τον Καραγιάννη να μετακομίσει στην Κρήτη και στην ομάδα των Χανίων μετά από προσωπική εισήγηση του προπονητή Σούλη Παπαδόπουλου με τον οποίο είχε συνεργαστεί και στον Άρη.. Αφού αγωνίστηκε για μια σεζόν με τα Χανιά στη Football League, αποχώρησε από την ομάδα, τον Αύγουστο του 2015 και μεταγράφηκε την Λαμία στην οποία αγωνίστηκε μέχρι τον Ιούλιο του 2018, καταγράφοντας 64 συμμετοχές και 14 τέρματα.

Το καλοκαίρι του 2018 παραχωρήθηκε με ετήσιο δανεισμό στον ΠΑΕ ΑΟ Χανιά-Κισσαμικό αγωνιζόμενος συνολικά σε 18 παιχνίδια, έχοντας 1 γκολ και 1 ασίστ. Επέστρεψε στη Λαμία ένα χρόνο αργότερα και παρέμεινε ένα εξάμηνο στο δυναμικό της Λαμίας χωρίς να καταγράψει συμμετοχές στο πρωτάθλημα παρά μόνο μία συμμετοχή σε επίσημο αγώνα (Κύπελλο) και αυτή σαν αλλαγή στο 25 τελευταία λεπτά του παιχνιδιού.  Τελικά έμεινε ελεύθερος, για να βρει την επόμενη ποδοσφαιρική του στέγη στη Βέροια, με την οποία υπέγραψε συμβόλαιο διάρκειας 2 ετών. 

Από το καλοκαίρι του 2021 αγωνίζεται στην Κοζάνη με την οποία προβιβάστηκε στην Super League 2, τη σεζόν 2022-23. 

Ο Αλέξανδρος Καραγιάννης στην επαγγελματική του καριέρα έχει καταγράψει 22 συμμετοχές στο πρωτάθλημα της Super League και έχει πετύχει δύο τέρματα.

Παραπομπές
----------

1. ↑  Πρωτάθλημα Κ-19 2010-11
2. ↑  Καλλιθέα-Άρης 3-1
3. ↑  Άρης-SKODA Ξάνθη 0-0
4. ↑  Από τα... αζήτητα, ντεμπούτο για Κοτσώνη και Καραγιάννη!
5. ↑  Ο Αλέξανδρος Καραγιάννης στη Super League
6. ↑  2-2 28/01/13
7. ↑  Χανιά: Ανακοίνωσε Καραγιάννη
8. ↑  Εκεί θα συνεχίσει την καριέρα του ο Αλέξανδρος Καραγιάννης!
9. ↑  Στην Βέροια ο Αλέξανδρος Καραγιάννης
10. ↑  Ποιός είναι ο Αλέξανδρος Καραγιάννης, σύντομο βιογραφικό του μεταγραφικού αποκτήματος της ΒΕΡΟΙΑΣ
11. ↑  Στη Βέροια ο μεσοεπιθετικός Αλέξανδρος Καραγιάννης
12. ↑  Αλέξανδρος Καραγιάννης

Πηγές
-----

* Προφίλ Α. Καραγιάννη στο transfermarkt.com